Man wat hof se vensters breek, wil skuldig pleitFoto bloot ter illustrasie. (Foto: Jake Noren/Unsplash) Die man wat vroeër vandeesmaand die Vryburg-landdroshof se vensters uitgeslaan het, beplan om skuldig te pleit by sy volgende hofverskyning. Sibongile Dube (35) het ook Maandag aan die einste hof wat hy beskadig het, verduidelik wat sy motief vir die misdaad was. Henry Mamothame, woordvoerder van die Nasionale Vervolgingsgesag (NVG) in Noordwes, sê Dube het Maandag in die hof verskyn vir ŉ formele borgtogaansoek. In stede daarvan het hy aan die hof gesê dat hy van plan is om skuldig te pleit op die aanklagte teen hom. Hy staan tereg op aanklagte van opsetlike beskadiging van eiendom. Dube is op 9 Januarie deur ŉ veiligheidswag betrap wat gehoor het hoe die vensters van die hof breek. Die wag het Dube agternagesit, hom gevang en die polisie ontbied waarna hy in hegtenis geneem is. Dube het sedertdien gesê dat sy optrede deur woede gedryf was. “Hy sê dat hy die misdaad gepleeg het omdat hy suur is oor die drie maande lange tronkstraf wat hy in ŉ afsonderlike voorval in Junie 2020 uitgedien het. Hy is destyds tronkstraf opgelê omdat hy nie vir sy hofverskyning opgedaag het nie,” sê Mamothame. “Hy beweer hy het ŉ geldige rede gehad om nie die hofsitting by te woon nie, maar is nietemin gevonnis.” Mamothame sê Dube is ook vies oor ŉ vonnis van twee jaar wat hy in 2009 vir aanranding ontvang het. Dube sal nou Woensdag weer in die hof verskyn waar hy na verwagting skuldig sal pleit vir sy jongste misdaad.